作者:白居易
標題:和微之詩二十三首：和朝回與王煉師遊南山下
內容:藹藹春景餘，峨峨夏雲初。躞蹀退朝騎，飄颻隨風裾。晨從四丞相，入拜白玉除。暮與一道士，出尋青溪居。吏隱本齊致，朝野孰雲殊。道在有中適，機忘無外虞。但愧煙霄上，鸞鳳為吾徒。又慚雲林間，鷗鶴不我疏。坐傾數杯酒，臥枕一卷書。興酣頭兀兀，睡覺心於於。以此送日月，問師為何如。